### | | | | --- | --- | | | | | --- | | **Byråd** 28. november 2017 Sagsnr. 710-2016-1837 Dok.nr. 710-2017-247769 Sagsbehandler DPCHMN | | 147.                Opfølgning på tilsyn med sociale døgntilbud for udsatte børn og unge - Åbent

###

|  |  |
| --- | --- |
| Tidl. politisk behandling | BY, 29.03.16, pkt. 63 |
| Forventet sagsgang | BS-U, ØK, BY |
| Lovgrundlag | Lov om socialtilsyn, lov om retssikkerhed og administration på det sociale område, lov om social service. |

###

**SAGENS INDHOLD**

Byrådet skal i denne sag tage stilling til de årlige
gennemførte tilsyn på [adresse] to døgntilbud for udsatte børn og unge;
[adresse] og Slottet. Byrådet behandlede sidste års tilsynsrapporter på mødet 29.
marts 2016.

[adresse] er et døgntilbud normeret til ti børn og unge i
aldersgruppen 0-18 år. Slottet er et døgntilbud normeret til otte unge i
alderen 14-18 år. Målgruppen for begge tilbud er omsorgssvigtede børn og unge.

Tilsynene er udført af Socialtilsyn Midt. Socialtilsynet
fører et driftsorienteret tilsyn og godkender tilbuddene for at sikre, at tilbuddene
har den fornødne kvalitet. Forrige tilsyn var i 2015, idet alle tilbud skulle
regodkendes inden 1. januar 2016, efter at tilsynet overgik fra kommunerne til
socialtilsynet 1. januar 2014. Tilsynet i 2017 er det første almindelige løbende
tilsyn på [adresse] og Slottet. Tilsynsrapporterne for begge døgntilbud er vedlagt
som bilag.

Lov om socialtilsyn fastlægger syv temaer, som kvaliteten
skal vurderes ud fra. Det er således disse temaer, der vurderes i
tilsynsrapporterne for [adresse] og Slottet. Hvert tema belyses ved, at
socialtilsynet vurderer tilbuddets praksis ud fra en række kriterier med
tilhørende indikatorer. Dette resulterer i en samlet score for hvert af de syv
temaer. Den samlede score i henholdsvis 2015 og 2017 for de syv temaer for hhv.
[adresse] og Slottet fremgår af bilaget ’Sammenfatning og tiltag’.

Hvis der ikke er sket ændringer på et område, kan
socialtilsynet beslutte at udelade temaet eller kun medtage det delvist og i
øvrigt overføre resultatet fra forrige tilsyn.

Resultatet af socialtilsynets tilsynsbesøg på Slottet og
[adresse] er, at begge tilbud fortsat lever op til socialtilsynets kvalitetskrav.
Desuden blev [adresse] godkendt til indskrivning af ti børn og unge mod tidligere otte.
Udvidelsen har til formål at understøtte en fortsat egenforsyning af pladser i
Favrskov Kommune.

Efter tilsynet i 2015 blev der udarbejdet en handleplan for
at sikre, at de to institutioner udarbejdede mere præcise mål i børnenes
indsatsplaner, således at børnenes trivsel og udvikling kunne højnes
yderligere, særligt i relation til udbytte af skolegang, deltagelse i
fritidslivet samt overgangen til voksenlivet.

Som opfølgning på sidste års tilsynsrapport har der været
arbejdet med:

· øget fokus på børnenes og de unges udbytte af skolegang (begge
tilbud)

· øget deltagelse i fritidslivet (Slottet)

· øget robusthed og parathed i overgangen fra ungelivet til
voksenlivet (Slottet).

**VURDERING**

Samlet er det Børn og Skoles vurdering, at begge tilbud har
arbejdet målrettet med sidste års udviklingsområder.

Med hensyn til skolegangen er der blandt andet iværksat et
tættere samarbejde mellem døgntilbuddene, Rådgivningscentret/PPR, skolerne og
Familierådgivningen med det formål at sikre, at der ikke er slip i skolegangen
ved anbringelse og sikring af understøttende læringsfællesskaber. Særligt i
forhold til [adresse] fremgår det under tema 1 (Uddannelse og beskæftigelse), at
der er sket en betydelig forbedring af indsatsen. På Slottet er vurderingen
også, at det i høj grad er opfyldt. Det fremhæves, at døgntilbuddene støtter
børnene i deres fremmøde og samarbejder omkring de mål skolerne og
ungdomsuddannelserne opstiller for børnene fagligt såvel som trivselsmæssigt.

I forhold til øget deltagelse i fritidslivet er der bl.a.
arbejdet med, at alle unge skal være tilmeldt minimum én fritidsaktivitet. Det
kan være i foreningslivet eller et fritidsjob.

I forhold til sidste års tilsynsrapport skal det også
bemærkes, at målgruppen på Slottet siden 2015 er justeret, således at
institutionen i dag har børn med mere omfattende socialpædagogiske
udfordringer. Denne målgruppejustering følger af, at flere anbringelser sker i
plejefamilier, hvilket åbner for, at unge, der førhen ville blive anbragt på
døgninstitutioner uden for kommunen eller på private opholdssteder, nu kan få
plads på Slottet.

Børn og Skole vurderer på baggrund af dette års
tilsynsrapporter, at begge tilbud generelt er velfungerende og fagligt
veldrevne. Socialtilsynet har således ikke indskrevet nogle opmærksomhedspunkter
i deres rapporter, men alene en række anbefalinger.

Socialtilsynet anbefaler, at der skal arbejdes mere
målrettet med dokumentation og skriftlighed i begge døgntilbud. Formålet er i
højere grad at få viden om hvilke konkrete pædagogiske tilgange og indsatser,
der anvendes og deres virkning i forhold til det enkelte barn/unge samt at
videreudvikle det pædagogiske arbejde. Videre anbefales et fortsat fokus på
øget deltagelse i fritidslivet og styrkelse af de unges sociale relationer.

Børn og Skole har i vedlagte bilag ’Sammenfatning og
tiltag’ beskrevet hvilke tiltag, der vil blive igangsat som følge af
anbefalingerne i dette års tilsynsrapporter.

**ØKONOMI**

Der er ingen økonomiske
konsekvenser.

**INDSTILLING**

Direktøren for Børn og Skole indstiller til Byrådet:

1.    At rapporteringen fra [adresse] tages til
efterretning.

2.         At tiltagene i bilaget
’Sammenfatning og tiltag’ godkendes.

**BESLUTNING**

***Børne- og Skoleudvalget, 9. november 2017:***

Fraværende:Ingen

Indstilles godkendt.

***Økonomiudvalget, 14. november 2017:***

Fraværende:Niels Lassen

Indstilles godkendt.

**Bilag**

|  |  |
| --- | --- |
| Sammenfatning og tiltag | 710-2017-221441 |
| Tilsynsrapport - Slottet | 710-2017-161522 |
| Tilsynsrapport - [adresse] | 710-2017-161518 |